6.5.

Assigurazzjonijiet dwar il-governanza korporattiva 6.5.1. Il-membri kollha tal-korpi maniġerjali tas-CGD ikollhom il-kompetenzi stabbiliti fl-Artikoli 30 u 31 tal-Qafas Ġenerali għall-Istituzzjonijiet ta’ Kreditu u Kumpaniji Finanzjarji, approvat mid-Digriet-Liġi 298/92, tal-31 ta’ Diċembru, kif emendat, kif ukoll fil-Linji Gwida tal-ABE dwar il-valutazzjoni tal-adegwatezza tal-membri tal-korp maniġerjali u tad-detenturi ta’ funzjonijiet ewlenin, tat-22 ta’ Novembru 2012 (ABE/GL/2012/06). Ma għandux ikun hemm aktar minn 20 membru tal-bord. L-azzjonisti tas-CGD ikollhom l-għan li jnaqqsu dak in-numru għal 16 fl-aħħar tal-mandat tal-bord attwali. 6.5.2. Minbarra l-kumitati stabbiliti fl-Artikoli ta’ Inkorporazzjoni tas-CGD (li huma l-Kumitat Eżekuttiv u l-Kumitat tal-Verifika) u l-Kumitat tal-Istrateġija, tal-Governanza u tal-Valutazzjoni stabbiliti mill-Bord tad-Diretturi u magħmula minn diretturi mhux eżekuttivi, is-CGD għandu jaħtar biss il-korpi interni li huma meħtieġa biex jgħinu fil-ġestjoni tal-kumpanija, li għandhom ikunu magħmula minn membri tal-Kumitat Eżekuttiv u, fejn xieraq, minn impjegati tas-CGD li jkollhom karigi maniġerjali għolja fl-oqsma rilevanti. 6.5.3. Id-deċiżjonijiet kollha tas-CGD jittieħdu fuq raġunijiet purament kummerċjali u l-interazzjonijiet kollha tal-Portugall mas-CGD ikunu fuq termini distakkati. 6.5.4. Il-Portugall jimpenja ruħu li ma jeżerċita ebda influwenza fuq il-ġestjoni operattiva ta’ kuljum tas-CGD u lanqas fuq ir-regoli interni tas-CGD dwar politiki tar-riskju ta’ kreditu, ipprezzar u self. Madankollu, il-Portugall jista’ joħroġ linji gwida dwar il-fowkus strateġiku tas-CGD u dwar kwistjonijiet oħra fuq il-bażi tat-termini ġenerali tad-dritt soċjetarju u l-liġi tal-intrapriżi pubbliċi (Digriet-Liġi 558/99, tas-17 ta’ Diċembru, kif emendat). Il-Portugall ma jikkompromettix l-indipendenza sħiħa tal-ġestjoni tal-Bank b’referenza għall-politiki tar-riskju ta’ kreditu u tas-self jekk jiġi kkonsultat dwar il-pjanijiet ta’ negozju tas-CGD u l-pjanijiet għal self lil setturi speċifiċi tal-ekonomija. 6.5.5. Il-Kunsill tal-Kreditu, il-Kunsill tal-Kreditu Estiż, u l-Kumitat tal-Verifika tas-CGD ikunu f’pożizzjoni li jaġixxu b’mod kompletament independenti, u l-ħatriet kollha lill-Kunsill ta’ Kreditu, il-Kunsill tal-Kreditu Estiż, u l-Kumitat tal-Verifika jirrispettaw li l-membri ta’ dawk il-korpi għandhom ikunu f’pożizzjoni li jaġixxu b’mod independenti u mingħajr ebda kunflitt ta’ interess. 6.5.6. Is-CGD jiżgura li sa mhux aktar tard mill-31 ta’ Diċembru 2013 il-politiki tiegħu tal-kreditu u tar-riskju jkunu jinkorporaw il-prinċipju li l-klijenti kollha għandhom jiġu ttrattati b’mod ġust permezz ta’ proċeduri mhux diskriminatorji minbarra dawk relatati mar-riskju tal-kreditu u l-kapaċità li jħallsu, li għandhom jiġu applikati b’mod konsistenti fil-grupp. Il-politiki tal-kreditu u tar-riskju jiddefinixxu l-prinċipji u l-limiti li ‘l fuq minnhom l-għoti ta’ self għandu jiġi approvat minn livelli ogħla ta’ maniġment, it-termini u l-kundizzjonijiet għar-ristrutturar ta’ self, u l-immaniġġar ta’ pretensjonijiet u litigazzjonijiet. 6.5.7. Is-CGD jiżgura li sa mhux aktar tard mill-31 ta’ Diċembru 2013 sezzjoni speċifika fil-politiki tal-kreditu u tar-riskju tkun iddedikata għar-regoli li jirregolaw ir-relazzjonijiet mad-debituri konnessi (inklużi l-impjegati, l-azzjonisti, id-diretturi, il-maniġers, kif ukoll il-konjuġi, it-tfal u l-aħwa tagħhom u kull entità legali direttament jew indirettament ikkontrollata minn xi wieħed minnhom). 6.5.8. Biex tiġi żgurata l-konformità tas-CGD mal-prinċipji stabbiliti fil-punt minn 6.5.1 sa 6.5.7 il-Fiduċjarju jitħalla: 6.5.8.1. jirċievi kopji tar-rapporti kollha li joħorġu mill-korpi ta’ kontroll intern inklużi l-minuti tal-laqgħat, u jkun intitolat jintervista, fid-diskrezzjoni unika tiegħu, kull kontrollur jew awditur, irrispettivament mir-responsabbiltajiet maniġerjali tiegħu/tagħha. Il-Fiduċjarju jiżgura (i) li r-rakkomandazzjonijiet minn superviżuri permanenti jew minn kontrolluri/awdituri perjodiċi jiġu infurzati kif xieraq u (ii) li pjanijiet ta’ azzjoni jiġu implimentati sabiex jiġi kkoreġut kull nuqqas identifikat fil-qafas tal-kontroll intern. 6.5.8.2. jimmonitorja regolarment il-prattiċi kummerċjali tas-CGD, b’enfasi fuq il-politika tal-kreditu u l-politika tad-depożiti. Il-Fiduċjarju jirrevedi l-politika tas-CGD lejn ir-ristrutturar u l-provvediment ta’ self improduttiv. Is-CGD jikkomunika lill-Fiduċjarju kull rapport ta’ riskju kkomunikat lill-Bord Eżekuttiv, jew kull analiżi/reviżjoni bil-għan li tiġi vvalutata l-iskopertura ta’ kreditu tas-CGD. Il-Fiduċjarju jwettaq l-analiżi u l-investigazzjonijiet tiegħu stess, fuq il-bażi tar-rapporti msemmija hawn fuq, intervisti, u, jekk ikun hemm bżonn, ir-reviżjoni tal-fajls individwali ta’ kreditu. F’dan ir-rigward, il-Fiduċjarju jingħata aċċess sħiħ għall-fajls tal-kreditu, u jkun intitolat jintervista analisti tal-kreditu u uffiċjali tar-riskji meta dan jitqies xieraq. 6.5.8.3. jimmonitorja regolarment il-ġestjoni ta’ talbiet u litigazzjonijiet mis-CGD. Il-Fiduċjarju jiżgura li t-talbiet u l-litigazzjonijiet jiġu ġestiti skont il-proċeduri definiti fil-qafas ta’ kontroll intern tas-CGD, u li s-CGD jikkonforma mal-aħjar prattiki tal-industrija. Il-Fiduċjarju jidentifika azzjonijiet korrettivi li għandhom jiġu implimentati fil-każ ta’ nuqqasijiet fil-proċess attwali.